El PP podria perdre la Comunitat per primera vegada en 24 anys, però la dreta es podria quedar l’Ajuntament ACN Madrid.-“El 26-M no ha de ser una segona volta del 28-A”, va dir el secretari d’Organització del PSOE, José Luis Ábalos, dijous davant la Puerta de Alcalá, en l’obertura d’una campanya electoral deslluïda i molt marcada per la ressaca del 28-A i la mort d’Alfredo Pérez Rubalcaba. Un cop superat l’inici, PSOE i PP es disputen el poder –sols o amb aliances- en diversos punts clau que marcaran les eleccions autonòmiques del 26 de maig i dibuixaran el mapa territorial dels quatre pròxims anys a l’Estat. El PSOE busca estendre la inèrcia de les passades eleccions i completar el gir a l’esquerra, mentre que l’actual direcció del PP s’aferra a la possibilitat de mantenir alguns dels seus bastions per justificar la continuïtat de Pablo Casado al capdavant del partit. Sobre la taula, el joc d’aliances que el PSOE haurà de construir, sobretot amb Podem, i el paper de la dreta a l’escenari de Madrid, que serà l’epicentre de la pugna de les pròximes setmanes.  Madrid és la principal plaça en joc que pot dinamitar l’equilibri actual i decantar la balança. El candidat dels socialistes a la capital, Ángel Gabilondo, arriba amb avantatge a la campanya per la Comunitat. El macrobaròmetre del CIS de dijous passat li dona entre 33 i 38 diputats dels 67 necessaris per a l’assemblea. Que sigui o no president de la Comunitat dependria de la capacitat del PSOE d’entendre's amb les dues candidatures que competeixen per l’espai de Podem: Unides Podem i Mas Madrid, la plataforma d’Íñigo Errejón i Manuela Carmena. Si sumen i Gabilondo és capaç d’aconseguir una entesa, el PP perdrà un dels seus bastions més importants i posarà punt i final a 24 anys de governs populars. “No passaran” contra Vox La capital espanyola és també clau en la batalla dels blocs espanyols. Podem no s’hi ha presentat i ha deixat espai lliure perquè el partit de Manuela Carmena i Íñigo Errejón, Mas Madrid, rebi el suport dels seus electors. El CIS apunta a una majoria de Mas Madrid i el PSOE, que hi presenta l’exentrenador de bàsquet Pepu Hernández. Però una enquesta publicada aquest diumenge per ‘La Razón’ assenyala a una possible victòria del bloc del  PP, Cs i Vox. Carmena i Errejón han recuperat per a l’ocasió el lema de la Guerra Civil ‘No passaran’ per demanar als electors que plantin cara a Vox. En qualsevol dels escenaris, el PP seria castigat a les urnes i deixaria de ser el partit més votat en aquests comicis.  Pugna interna de Podem i cursa entre PP i Cs Madrid també és l’escenari de dues dures pugnes a la dreta i a l’esquerra. Mas Madrid, la plataforma de Carmena i Errejón, competeix amb Unides Podem a la Comunitat. El CIS els donava un empat tècnic (17-19 escons per a Unides Podem i 16-18 per a Mas Madrid) però juntes haurien pogut disputar la segona posició al PP (29-33). PP i Cs també es disputen el lideratge de la dreta. El partit de Rivera va superar per poc el PP a les generals, però el CIS situa de nou el PP en primera posició a les autonòmiques.  Els efectes sobre els lideratges Madrid ha estat un bastió clau per al PP en les ultimes dues dècades que ha dibuixat des de la presidència de la Comunitat la imatge d’un poder territorial que, segons el CIS, s’apaga. El líder del PP, Pablo Casado, veu en aquestes eleccions la possibilitat de matisar la derrota que va rebre a les eleccions generals, que el van deixar amb 66 escons al Congrés. Casado afirma aquest diumenge a ‘El Mundo’ que no té intenció de dimitir en cas de segon revés electoral, tot i que els barons del partit, des d’Alberto Núñez Feijóo a Juanma Moreno, comencen a apuntar a la setena planta del carrer Génova com a responsable de la deriva del partit. De fons una disputa amb Rivera, que li discuteix obertament el paper de cap de l’oposició.  Les primeres relliscades La campanya per Madrid també està marcada pel debat, que encara no té data i en què Vox no hi serà, i per les declaracions dels candidats que hi concorren. De moment, qui més polèmica ha generat és la candidata del PP a la Comunitat de Madrid, Isabel Díaz Ayuso que, entre altres, ha afirmat que els embussos de cotxes pel centre –que Carmena ha limitat- de nit són “un signe d’identitat” de la capital espanyola. També ha intentat frenar les propostes de Vox de portar la festa de l’orgull gai a la Casa de Campo –i no al centre com ara- adduint que allà “hi ha famílies”.

Summary: La batalla per Madrid a les eleccions del 26-M: del “no passaran” a l’’orgull gai’


Més d’unes 50 persones han participat aquest dissabte en una mobilització reivindicativa  - impulsada per l’associació Salvem el Golfet- en contra de la construcció d’un xalet d’uns 700 metres quadrats a primera línia de mar, damunt el penya-segat de la cala El Golfet de Calella de Palafrugell, al Baix Empordà. En primer lloc, els manifestants han portat a terme una xerrada informativa on han explicat els motius que els porten a denunciar i qualificar aquesta construcció com un “atemptat paisatgístic” a la Costa Brava. Posteriorment, carregats amb pancartes, s’han desplaçat fins a la cala passant pel camí de ronda. La portaveu de l’entitat, Margarita Riera, assenyala que la trobada ha servit per unir tots els veïns i estiuejants en contra de l’obra, fer un pas endavant i han decidit constituir-se com a entitat abans de finalitzar el mes de maig. A més, també han explicat que no descarten portar el cas davant la justícia. “Estem plantejant-nos la possibilitat d’anar més enllà i presentar-ho per la via judicial”, ha insistit.

Summary: Els veïns contraris a la construcció d’un xalet a Calella crearan una entitat i no descarten portar el cas als tribunals


Ipcena ha denunciat davant del Departament de Territori i Sosteniblitat les obres que porta a terme l'ACA al riu Farfanya, entre Os de Balaguer i Castelló de Farfanya (Noguera), per reparar els trams afectats pel temporal Gloria. Els ecologistes consideren els treballs "del tot improcedents des del punt de vista ambiental", exceptuant "algun punt estrictament necessari, per seguretat", pel fet que s'estan executant "coincidint amb la reproducció de moltes espècies, que en molts casos són protegides". Per això, segons Ipcena, "suposen una transgressió dels compromisos de la Generalitat per a la conservació de la biodiversitat", com ara la Directiva europea relativa a la conservació dels hàbitats naturals i de la fauna i flora silvestres. L'entitat ecologista defensa que el projecte en el riu Farfanya, així com en altres cursos fluvials, "hauria d'haver requerit un estudi d'avaluació d'impacte ambiental i una informació publica, atenent el que disposa la Llei d'Espais Naturals de Catalunya". En aquest sentit, Ipcena recorda que "totes les zones humides han de ser preservades de les activitats susceptibles de provocar-ne la recessió i la degradació, mitjançant les normes corresponents aprovades pels Departaments competents".  Tenint en compte el que disposa aquesta llei, els ecologistes sostenen que calia "prendre tot un seguit de mesures preventives", per la qual cosa consideren que "Territori i Sostenibilitat ha actuat, de forma improcedent i irresponsable, en no avaluar els efectes de les obres sobre el medi natural ni aplicar cap mesura que els atenués, vulnerant disposicions ambientals".  Segons Ipcena, Territori i Sostenibilitat, a través de l'ACA, "no pot actuar prescindint de l'aplicació de les normatives ambientals i del respecte més elemental de la biodiversitat, al·legant l'excusa de necessitat d'urgència, que tan sols pot ser aplicada en llocs molt puntuals i no aplicar aquest criteri de forma arbitrària en termes generals". L'entitat ecologista ha posat els fets en coneixement del departament però no descarta recórrer a la via penal.

Summary: Ipcena denuncia davant de Territori les obres de l'ACA al riu Farfanya per reparar els danys del temporal Gloria


Els directors del Festival Sónar han assegurat aquest dimarts haver-se sentit “sols” davant “la pitjor crisi” del certamen en 26 anys i han demanat als gestors de Fira Barcelona garanties que una situació així no es torni a repetir. “Estem vius i hi ha festival”, han proclamat Ricard Robles, Enric Palau i Sergio Caballero, abans demanar-se “on eren els responsables que podien desactivar” el conflicte laboral amb el col·lectiu de ‘riggers’. Un conflicte que ha complicat la celebració del certamen i que, segons han exposat els seus impulsors, haurà tingut afectació els últims dies en la venda d’entrades, sobretot en l’àmbit estatal. Amb tot, els directors han reiterat que “tot està a punt” per a l’inici del festival, entre dimecres i dijous, després de “deu dies extremadament complicats”.   Sense anomenar-los, els directors del Sónar s’han mostrat visiblement molestos amb els “responsables” que “han consentit” que un conflicte laboral al sí de Fira Barcelona hagi complicat la celebració d’aquesta edició del festival. Edició definitivament garantida després que el jutge hagi descartat aquest dimarts al matí concedir les mesures cautelars demanades pels ‘riggers’ en vaga, i que haurien pogut paralitzar el muntatge de les estructures en alçada dels escenaris.  Un cop anunciat que el festival arrencarà dimecres (amb el Sónar+D), Ricard Robles ha plantejat la “reflexió obligada” sobre si era “necessari” que la resolució arribés “in extremis” i a través d’un jutge. En aquest sentit, s’ha demanat “on eren” els responsables que podien desactivar “la crisi més gran” que ha patit el festival. Ell mateix s’ha respost: “No calia, però no hem tingut les respostes”, s’ha queixat Robles, lamentant no haver trobat interlocució amb “qui realment podia desactivar aquesta crisi”, en referència indirecta als responsables i gestors institucionals de Fira Barcelona. “Desconeixem qui tenia l’estratègia traçada per arribar a aquesta situació”, ha aventurat fins i tot el codirector del certamen.  En la mateixa línia, Enric Palau ha sol·licitat “als regidors d’aquests espais (de la Fira) i a les institucions implicades” que garanteixin que en el futur “això no tornarà a passar”. També ha reclamat disposar del “millor entorn i la millor situació perquè el festival es produeixi amb naturalitat”. En aquest cas Palau feia també referència al canvi de dates que enguany ha patit el certamen i que no ha agradat gens als seus organitzadors, tal i com han reiterat avui en diverses ocasions.   Al respecte, Sergio Caballero ha aprofitat per enviar un missatge sobre la continuïtat del festival a Barcelona. “Som d’aquí”, ha proclamat. “No tenim ganes de donar a ningú altre la capitalitat -que Sónar dona a la ciutat-, però volem que es garanteixi l’entorn per fer el que fem”, ha advertit.  Normalitat i afectació en la venda D’una banda, els responsables de Sónar han volgut mostrar que l’edició arrencarà amb normalitat malgrat el conflicte viscut. “Estem vius i hi ha festival” o “tot està a punt” han estat les expressions emprades per Robles i els altres codirectors en aquest sentit. Des del certamen han destacat que els treballs en alçada contractats a empreses alternatives als treballadors en vaga d’UTE Riggers s’han desenvolupat correctament, i que el muntatge estarà enllestit per a l’inici del festival.  No obstant això, sí que han lamentat que la “crisi” dels últims deu dies ha tingut afectació en la venda d’entrades. Una part significativa de la venda es produeix en les setmanes prèvies al festival, “sobretot a nivell local” (estatal), ha fet notar Ricard Robles. Des del festival apunten que l’impacte s’ha notat, però no han volgut concretar en quina mesura i han confiat en la confirmació que el festival se celebrarà per “revertir això, agafar aire i arribar al dissabte amb un balanç el més positiu possible”.   Amb els ‘riggers’, i els altres treballadors D’altra banda, els directors han tornat a expressar que troben “legítima l’estratègia” i la reivindicació dels ‘riggers’ en vaga, molts d’ells vinculats al muntatge del festival des del primer dia. No obstant això, també han expressat que el festival s’havia de fer “perquè també hi havia el dret a treballar d’una immensa quantitat de gent” que treballa directa o indirectament per Sónar, i que es calcula en més de 3.600 persones.

Summary: El Sónar denuncia “soledat” i demana garanties a la Fira que “la pitjor crisi” en la història del festival no es repetirà


El president espanyol assegura que el PP “obre una nova etapa a la Comunitat de Madrid”  ACN Madrid.-El president del govern espanyol, Mariano Rajoy, ha assegurat aquest dimecres als passadissos del Congrés que la presidenta de la Comunitat de Madrid “ha fet el que havia de fer” perquè la seva dimissió –després de la publicació d’un vídeo del 2011 on apareix després d’haver robat productes a un supermercat- “era obligada”. “Hem sentit les seves explicacions, ella té dret a donar-les, però el PP obre una nova etapa a la Comunitat de Madrid i espero que aquestes coses no es tornin a produir”.

Summary: Rajoy: “Cifuentes ha fet el que havia de fer”


El president del Parlament remarca que avança la sessió perquè “no es vulnerin els drets polítics” del candidat de JxCat com amb Sánchez el divendres ACN Barcelona.-El president del Parlament, Roger Torrent, ha comparegut per segon cop aquest dimecres en una declaració institucional sense preguntes per anunciar que, després de fer la preceptiva ronda de consultes als grups per telèfon, ha convocat el ple d’investidura per a aquest dijous a es 17:00 hores. A més, ha proposat que el candidat a la presidència de la Generalitat sigui el diputat de JxCat i número tres de la llista, Jordi Turull. Torrent ha volgut justificar l’avançament dels contactes previstos per dijous i del propi ple assegurant que així “seran els diputats de la cambra els que decidiran si Turull serà o no el proper president en un pel d’investidura efectiu”. “Posem la política al centre de tot. Demà els representats de la sobirania popular de Catalunya ens reunim per fer el que ens toca fer sempre: parlar, debatre i finalment, votar”, ha afegit. En un breu discurs fet des del despatx d’audiències del Parlament, Torrent ha explicat que proposa Turull per a la investidura perquè després de la ronda de consultes ha “certificat que l’únic candidat proposat i qui més suports pot assolir”.  El president del Parlament, a més, ha recordat que a la compareixença del matí ja ha remarcat el seu “compromís per defensar la dignitat del Parlament, preservar el mandat democràtic i els drets de tos els diputats”. “Tots som conscients dels moviments i ingerències sobre el Parlament que hem viscut en els darrers dies i setmanes. Lamentablement, s’han dut a terme vulnerant els drets polítics de Jordi Sànchez, però també es podrien produir divendres”, ha destacat el president, recordant que l’impediment del Tribunal Suprem perquè el segon candidat de JxCat assistís a la sessió d’investidura ha provocat la retirada de la seva candidatura.

Summary: Torrent convoca el ple d'investidura de Turull per aquest dijous a les 17 hores


El grup parlamentari validarà dimarts al matí la fórmula de Rabell, l'endemà que les executives de les tres formacions avali el preacord  ACN Barcelona.-El coordinador general d'EUiA, Joan Josep Nuet, considera que Catalunya Sí que Es Pot (CSQEP) surt "reforçada" de la crisi interna sobre l'organització del grup parlamentari. "Hi haurà una posició del grup que s'expressarà a través de persones diferents de diferents partits", ha assegurat el dirigent de l'esquerra alternativa després que aquest dilluns al migdia s'hagi assolit un preacord d'acord amb la proposta que va plantejar Lluís Rabell. El principi d'acord s'ha de validar encara a les tres executives de Podem, ICV i EUiA aquest dilluns al vespre i, amb l'aval en mà, el grup parlamentari tancarà la polèmica en una reunió aquest dimarts al matí a la cambra. Nuet celebra que es pugui encarar el ple de la qüestió de confiança i el debat de política general amb el grup parlamentari "reestructurat" i ha lloat el paper "d'interlocutor" del seu partit durant la crisi d'aquesta setmana a la confluència d'esquerres.  El coordinador general d'EUiA, Joan Josep Nuet, ha explicat que, durant la reunió de la coordinadora política de Catalunya Sí que es Pot aquest dilluns al migdia, les quatre forces polítiques i els independents que la integren han assolit un preacord en base a la proposta de Lluís Rabell de divendres per desencallar la crisi interna. A l'espera que les executives dels tres partits ratifiquin la proposta aquest dilluns al vespre, dimarts al matí els diputats de Catalunya Sí que es Pot es reuniran al Parlament per donar-hi el vist-i-plau. I ho faran hores abans del ple per la qüestió de confiança i a dies del debat de política general, ha subratllat Nuet. Després de la crisi oberta la setmana passada, sobretot entre ICV i Podem, el president del grup parlamentari va posar sobre la taula una fórmula per la qual ell renunciaria a fer de portaveu al debat de política general, tasca que assumiria un diputat de Podem. . El president del grup s'ocuparia de la qüestió de confiança i un parlamentari d'ICV, segurament Joan Coscubiela, del debat dels pressupostos. Les lleis de desconnexió recaurien també en mans d'un diputat de Podem de cara al debat de totalitat de les presentades, com la de l'administració tributària.  "Hi haurà un treball minuciós al grup per construir la posició política" de cara tots els debats i plens. "Hi haurà una posició del grup que ho expressaran unes persones, que no expressaran la idea del seu partit sinó la del grup, l'opinió del grup s'expressarà a través de diferents persones de diferents partits", ha reblat Nuet en roda de premsa abans de la reunió de la Comissió Nacional d'EUiA. Ara, amb el probable aval dels tres partits, Nuet considera que el grup parlamentari surt "reforçat claríssimament" de la polèmica interna. "Hauria sigut un error, i el grup no ho ha fet, amagar les necessitats de reforçar els mecanismes de comunicació interns". Amb la proposta sobre la taula, CSQEP "reforça" els mecanismes de treball i podrà "afinar" el discurs polític. Això sí, Nuet ha lamentat que tot plegat s'hagi abordat amb "excessiva publicitat".  "Hem fet un debat i el debat ha portat canvis, i els canvis són millors pel grup, l'excessiva exposició ha estat el peatge que hem pagat, però el debat l'hem fet, l'hem resolt", ha sentenciat Nuet.  Per tot plegat, EUiA se sent "orgullosa" del paper que ha dut a terme aquests dies per desencallar la situació. De fet, Nuet considera que el seu partit ha estat "decisiu" en el diàleg, i que han fet valdre la seva "posició d'interlocutor i mitjancer" entre Podem i Iniciativa. En aquest sentit, Nuet ha admès que totes les parts "han cedit una mica" i ha posat en valor que hi hagi hagut repartiment de les funcions. "El grup ha de ser per sobre de les pretensions de la persona, d'un partit", ha aconsellat.

Summary: EUiA creu que Catalunya Sí que es Pot surt "reforçada" de la crisi interna


La consellera d'Empresa i Coneixement, Àngels Chacón, ha dit aquest dilluns al vespre que Catalunya té "tot el dret" a apostar per l'autodeterminació sense renunciar a la gestió "del dia a dia" de les empreses. "Aquest departament governa i està al costat de l'economia productiva", ha dit Chacón a la cerimònia d'entrega del Premi Empresa 2018 que ha rebut Seat. La consellera ha tingut un record pels líders presos i exiliats "per dignitat", però ha apuntat que l'economia "no es pot aturar". Chacón ha defensat el compromís del Govern davant "qui vulgui aprofitar la relació política per perjudicar" l'economia catalana i s'ha dirigit a la ministra d'Economia, Nadia Calviño, oferint-li "total col·laboració". Per la seva banda, Calviño ha demanat "altura de mires" i sortir de "posicions enrocades" per assolir estabilitat jurídica i econòmica.

Summary: Chacón diu que Catalunya té "tot el dret" a apostar per l'autodeterminació mantenint una gestió empresarial "productiva"


El president de la Generalitat, Carles Puigdemont, ha retret aquest dilluns al ministre d'Educació, Cultura i Esport i portaveu del govern espanyol, Iñigo Méndez de Vigo, i a l'estat espanyol que les aportacions que fa a equipaments catalans com el MACBA no estan equilibrades amb les inversions en equipaments culturals madrilenys. De fet, ho ha dit al defensar el model públic-privat del MACBA que és "irrenunciable" i ha assegurat que aquest model seguiria vigent "ni que el Ministeri equilibrés les aportacions que fa als grans equipaments de Madrid". Puigdemont ha fet aquestes declaracions en l'acte de celebració dels 30 anys de la Fundació MACBA i davant el ministre Cultura i portaveu del govern espanyol. En aquest context, Méndez de Vigo ha iniciat la seva intervenció en català confessant: "Sempre que vinc a Barcelona em poso de bon humor potser perquè em sento a casa i  sempre m'ha fascinat aquesta ciutat oberta i acollidora".  Aquesta ha estat la primera trobada entre el president Puigdemont i un membre del govern espanyol després de l'anunci de la data i la pregunta del referèndum. Ho han fet en un acte cultural a Barcelona per celebrar els 30 anys de la Fundació MACBA. Tot i això, no hi ha hagut referències polítiques sobre aquesta qüestió.  En la seva intervenció, Puigdemont , sí que ha llançat una crítica al govern espanyol i al fet que les inversions al MACBA no estiguin equilibrades amb la inversió a equipaments culturals madrilenys que fa l'estat espanyol. El president ho ha manifestat fent una clara defensa del model públic-privat que existeix al MACBA. "El model és irrenunciable, fins i tot en el millor dels mons amb uns pressupostos públics ben dotats i no és una substitució de la carència de les institucions, sinó que és propi de la forma que volem dirigir-nos al món".  El president ha recalcat que Barcelona és "una referència internacional en art contemporani perquè hi ha un teixit creatiu propi que ve de lluny, perquè hi ha una tradició de mecenatge en l'àmbit privat i hi ha una tradició de la ciutat que s'ha escampat arreu del país". Així mateix, el president de la Generalitat ha recalcat que fa falta reforçar noves fites com a societat: "Educar en art contemporani, incrementar el coneixement i exigència de la societat en relació a l'art contemporani; adreçar-nos més als nous públics perquè siguin més i millor educats, i explicar-nos al món a través del compromís ambiciós en l'art". "Sempre que vinc a Barcelona em poso de bon humor" Els primers quatre minuts del ministre de Cultura han estat en llengua catalana. "Confesso que sempre que vinc a Barcelona em poso de bon humor potser perquè em sento com a casa i sempre m'ha fascinat aquesta ciutat oberta i acollidora". Ha declarat que com amant del món de les arts, Barcelona el recorda, l'inspira i li fa sentir l'avantguarda, "una avantguarda en la qual s'emmarca el MACBA, que representa tots els matisos i inquietuds artístiques, que al llarg de la història han estat marca d'identitat de la seva societat, cosmopolita, moderna i plena de talent, una societat viva, sempre dialogant i oberta a la discussió artística ". Méndez de Vigo ha recordat als impulsors del MACBA i ha felicitat als seus responsables i a la ciutat de Barcelona, perquè "aquest lloc simbolitza l'aspiració que sempre ha caracteritzat a aquesta societat, inquieta davant la innovació, sensible a l'avantguarda i apassionada per la cultura i oberta al món. El món i especialment l'artístic se sent a casa quan ve aquí i tots els espanyols estem orgullosos d'aquesta finestra a l'avantguarda, a la modernitat i a la cultura que ens la fan estimar més en la seva diversitat, riquesa i el seu esperit cosmopolita". Ampliació del MACBA Per la seva part, Ainhoa Grandes, presidenta de la Fundació MACBA, ha desgranat alguns dels reptes que tenen sobre la taula com ampliar el fons d'art, un diàleg més obert directe amb els ciutadans de Barcelona i consolidar el MACBA com un referent cultural. Grandes ha recalcat que hi ha un objectiu tangible i és l'ampliació del Museu: "Necessitem més metres quadrats i demano a les administracions que formen part del Consorci que segueixin apostant pel MACBA". El segon tinent d'alcaldia i Director de l’Àrea d’Empresa, Cultura i Innovació de l'Ajuntament de Barcelona, Jaume Collboni, ha apostat per sumar esforços i ha defensat "aquella màxima que quan les tres administracions s'uneixen en un projecte, Barcelona ho aconsegueix".

Summary: Puigdemont retreu a Méndez de Vigo que les aportacions al MACBA no estan equilibrades amb la inversió a equipaments madrilenys


Centenars de veïns de Llevant i altres ciutadans –uns 600 en total, segons els organitzadors- han assistit aquest diumenge a la caminada reivindicativa per reclamar la retirada del pla parcial urbanístic de la Budellera. La presidenta de l'entitat organitzadora de la marxa, la Federació d'Associacions de Veïns de Llevant, Gemma Fusté, ha apuntat que el primer pas és "anul·lar el pla, asseure i parlar del projecte i de què comporta". En aquesta línia, ha insistit que l'impacte social, ambiental i de mobilitat serà molt gran perquè el projecte no preveu grans modificacions en les infraestructures viàries. També han afirmat que la reducció d'habitatges previstos, deixant la xifra en 4.200, no fa canviar la seva posició i que volen parlar amb l'Ajuntament de Tarragona de les necessitats del barri. Per Fusté, no hi ha les adequacions contemplades per tirar endavant el PP24: "no tenim les infraestructures per acollir tota aquesta gent que en teoria ha de venir", assenyala, tot recordant que l'accés a l'A7 i a la ciutat és el mateix. Pel que fa a l'impacte ambiental, els veïns lamenten que l'anella verda quedarà partida i els camins històrics desapareixeran. A més, la presidenta de l'entitat ha afirmat que la caminada d'aquest diumenge, que ha recorregut a zona boscosa del camí de les Salines o el mirador, ha fet conscienciar els participants. "La gent ha quedat meravellada dels llocs per on hem passat i han preguntat si era tot això el que volien destrossar", explica Fusté. Per tot plegat, els veïns reclamen asseure's amb el consistori un cop paralitzat el projecte i que es decideixi, havent negociat, si cal el pla o no. Segons la Federació d'Associacions de Veïns de Llevant, la realitat actual és "molt diferent" a la de fa una dècada, quan es va aprovar el POUM, i això hauria de fer replantejar el pla de la Budellera. A més, retreuen que l'alcalde, Josep Fèlix Ballesteros, va apuntar en un ple que s'iniciaria un procés participatiu per abordar el Pla Parcial de la Budellera i que no s'ha dut a terme. Els veïns també demanen l'exposició d'una maqueta que puguin consultar tots els tarragonins per veure, d'una manera més visual que en un plànol, les alçades i dimensió del projecte. La caminada reivindicativa ha tingut el suport de diverses entitats, com la Federació d'Associacions de Veïns de Tarragona o la Plataforma Salvem la Platja Llarga, entre altres, a més de formacions polítiques. La marxa ha començat al camp del Gimnàstic i ha recorregut la Budellera fins a arribar a la Platja Llarga. El Pla Parcial de la Budellera està previst en el POUM vigent des del 2013. La superfície del sector és d'aproximadament 132 hectàrees i el projecte contemplava 5.738 habitatges, dels quals 4.002 havien de ser habitatges de renda lliure i la resta de protecció pública o de preu concertat. Es preveu l'inici de la urbanització cap a l'any 2020 i la seva finalització el 2023.

Summary: Veïns de Llevant de Tarragona fan una marxa per reclamar la retirada del pla de la Budellera


JxCat i ERC han impulsat conjuntament una proposta de resolució per tal que el Parlament faci una crida al "diàleg d'igual a igual, sense condicions ni renúncies" per resoldre el conflicte entre Catalunya i l'Estat. La intenció, "posar el futur de Catalunya en mans de la seva ciutadania, sense límits ni coaccions", i basant-se en el dret a l'autodeterminació. Així, i sense fixar terminis l'endemà de l'ultimàtum del president Quim Torra, JxCat i ERC reclamen que, durant el debat de política general, el Parlament insti el Govern a impulsar la "negociació bilateral amb l'Estat" i a "continuar explorant les vies del diàleg" per al dret a l'autodeterminació, incloent-hi "negociar un referèndum acordat, vinculant i reconegut internacionalment que respecti el dret a decidir de la ciutadania". JxCat i ERC també aposten per tal que el Govern exigeixi "respecte a les institucions catalanes" i que es facin efectius els compromisos adquirits en finançaments, traspassos i inversions "que [el govern espanyol] ha incomplert repetidament de manera unilateral". Alhora també volen que l'executiu urgeixi l'Estat a retirar els recursos d'inconstitucionalitat de les lleis aprovades al Parament i la "rectificació de l'estratègia d'asfíxia financera que ha suposat la suspensió i anul·lació sistemàtica de nous impostos i tributs", diu el document. Conjuntament, n'han acordat 22 tot i que, formalment, computen per meitats sobre el total de 14 que en podien presentar cada grup. Una altra de les que han pactat fa referència a la fiscalitat i es conjuren en aquest sentit perquè el Govern "avanci en el disseny d'un sistema fiscal just i eficient"; i l'insten també a treballar en la lluita contra el frau fiscal. En clau d'ensenyament, volen que el Parlament rebutgi "qualsevol intent de segregació de l'alumnat per motius lingüístics i a tot atac que posi en perill el model d'immersió lingüística a Catalunya", alhora que busquen "blindar el model d'escola catalana". Entre les 22 PR conjuntes de JxCat i ERC, la que fa referència a afers socials i famílies proposa que el Parlament insti el Govern a desplegar l'Agència Catalana de Protecció Social com a instrument vertebrador de les polítiques socials. Un altra PR sobre treball busca que el Parlament insti l'executiu a posicionar la Formació Professional per a l'Ocupació com a element clau en la formació al llarg de la vida laboral. Una nova PR, també conjunta, pretén que la cambra demani a la Generalitat que elabori el Codi Ètic del Servei Públic.  JxCat i ERC també busca que el Parlament insti el Govern a desplegar la llei d'universalització de l'assistència sanitària a càrrec del Servei Català de la Salut. Una nova proposta de resolució pretén que la cambra reclami que la Generalitat augmenti el parc públic d'habitatge mitjançant la promoció d'obra nova. A més, els dos grups independentistes majoritaris volen que el Parlament reclami que l'executiu de Quim Torra impulsi una acció exterior "forta" mitjançant les relacions bilaterals amb governs, xarxes, organismes internacionals i altres actors de l'àmbit global. Els dos grups parlamentaris també aposten perquè el Parlament reconegui la tasca de les universitats públiques a l'hora de garantir el bon funcionament, rigor i exigència de les seves titulacions. Una altra PR vol que la cambra insti el Govern a elaborar i presentar al Parlament el projecte de llei que ha de completar el llibre sisè del Codi civil de Catalunya, relatiu a les obligacions i contractes. Finalment, una nova proposta de resolució busca que l'hemicicle demani a l'executiu que aprovi i desplegui el Pla de Transició cap a la Reforma Horària, a més de millorar la xarxa d'equipaments esportius.

Summary: JxCat i ERC volen un diàleg "sense condicions ni renúncies" i que el Govern explori vies com el referèndum pactat


El president del PP, Pablo Casado, s'ha reunit aquest divendres amb els grups parlamentaris del Congrés i el Senat a la seu del partit, al carrer Gènova. Casado ha incorporat alguns dels noms de dirigents destacat de l'anterior època i també algun exministre que ha fet campanya amb la seva rival, com és el cas de Íñigo Méndez de Vigo (com a president de la comissió d'Educació). En canvi, Sáenz de Santamaría continua sense aparèixer en la nova configuració dels grups parlamentaris, com tampoc el seu director de campanya i excap de gabinet de Rajoy, José Luís Ayllón. Santamaría ha estat present a la reunió però s'hi ha quedat poca estona. Tot i que des de la candidatura de Casado insisteixen que la integració entre les dues candidatures es fa "gota a gota", Sáenz de Santamaría es resisteix a ocupar el lloc que el president li ha ofert a l'executiva. De moment, tant ella com Ayllón es mantenen al Congrés com a diputats rasos.  Casado també manté Javier Arenas com a portaveu adjunt al Senat i dona la presidència de comissions al Congrés als exministres Maria Dolores de Cospedal (Exteriors), Rafael Catalá (Interior) i Cristóbal Montoro (Economia i Empresa).

Summary: Casado inclou Maíllo i Hernando com a portaveus adjunts al grup del PP al Congrés


La CUP obrirà la setmana que ve, amb ERC, la ronda de contactes per donar "una resposta conjunta" per a rebutjar el preacord de PSOE i Podem. Els anticapitalistes van emplaçar dijous als republicans, a JxCat i als comuns, a més de les altres forces sobiranistes i independentistes de l'Estat, a formular un front per a no facilitar la investidura de Pedro Sánchez. Els cupaires reclamen establir l'amnistia, el dret d'autodeterminació i la defensa dels drets socials al centre de la seva acció política "com un clara voluntat destituent del règim del 78". En aquest sentit, reclamen un compromís conforme no garantiran la governabilitat als socialistes.

Summary: La CUP obrirà la ronda de contactes amb ERC per a una "resposta conjunta" contra la investidura de Sánchez


L'Ajuntament de l'Escala (Alt Empordà) considera "injust" que l'Agència Europa del Medi Ambient recomani tancar la platja del Rec del Molí per la "mala qualitat de l'aigua". En un comunicat, l'equip de govern remarca que la temporada passada l'Agència Catalana de l'Aigua (ACA) va fer nou analítiques de qualitat, de les quals cinc van obtenir un resultat d'excel·lent, dues de bona i "només en dues ocasions" la qualificació va ser d'insuficient. Per això, consideren "injusta" la qualificació d'insuficient atribuïda a la platja. Per a aquesta temporada, proposen dividir la platja en tres parts i prohibir el bany a la zona més propera a la desembocadura del rec.  Segons exposen en un comunicat, en els darrers anys l'Ajuntament de l'Escala, l'Agència Catalana de l’Aigua i el Consorci de la Costa Brava estan treballant conjuntament per analitzar la situació del curs del Rec del Molí en tot el seu trajecte, que va més enllà del terme municipal de l'Escala. En aquest sentit, l'equip de govern defensa que s'han fet i que cal continuar fent actuacions al llarg del curs per garantir la qualitat de l'aigua.  Aquestes millores també afecten, remarquen, el rec Sinyana, que s'ajunta amb el rec del Molí a l'Escala. "En tot cas, com demostren les analítiques fetes, la qualitat de la platja del Rec del Molí només s'ha vist alterada puntualment", apunten. Aquest dilluns mateix, l'ACA va prendre noves mostres de la platja.  La proposta per a aquesta temporada consisteix en dividir la platja del rec del Molí en tres parts. Del total de 365 metres de longitud de la platja, s'establirà una zona de prohibició de bany de 160 metres de longitud a la part de la platja més propera a la desembocadura del rec, com a mesura de prevenció addicional. Després hi haurà una franja de 25 metres de longitud en què es permet l'accés de gossos. Els 180 metres més allunyats de la desembocadura seran exclusivament per a banyistes. L'Ajuntament de l'Escala també ha demanat a l'ACA que afegeixi un nou punt de mostreig a la part nord de la platja i es compromet a fer un seguiment exhaustiu de l’evolució de la qualitat de l'aigua i prohibir el bany temporalment en el cas que alguna analítica ho justifiqui. L’Escala recorda que la població té set quilòmetres de litoral i una quinzena de platges i cales, tant urbanes com naturals, que es caracteritzen per la seva qualitat.

Summary: L'Escala considera "injust" que l'Agència Europea del Medi Ambient recomani tancar la platja del Rec del Molí


Els Agents Rurals van dur a terme al cap de setmana passat un operatiu contra el tràfic i la venda il·legal d'ocells fringíl·lids a diferents indrets de l'àrea metropolitana de Barcelona. En l'operatiu, els Agents Rurals van intervenir 915 ocells silvestres de cant a Cornellà de Llobregat (Baix Llobregat) i a Castellar del Vallès (Vallès Occidental) i van denunciar dues persones. La primera actuació es va realitzar a un traficant que estava venent ocells a la Plaça Tàrrega de Cornellà de Llobregat, al qual se li van intervenir 36 ocells fringíl·lids. En aquest cas, els agents van denunciar un veí de Badia del Vallès a qui ja se l'havia denunciat el passat 11 de setembre de 2015 per intentar vendre 80 ocells en un mercat il·legal a Barberà del Vallès. La segona intervenció es va dur a terme a Castellar del Vallès quan es va interceptar un vehicle amb un traficant, a qui feia temps s'estava investigant, que es dirigia cap a Barberà del Vallès per vendre'ls en un dels mercats il·legals. A dins del vehicle es van trobar 58 ocells fringíl·lids i una gran quantitat de capses de cartró plegades que es fan servir per lliurar els ocells als compradors. Una vegada identificat el traficant i intervinguts els ocells es va fer una inspecció a unes dependències annexes al domicili de la persona denunciada on es van localitzar 821 exemplars de diferents espècies d'aus fringíl·lides. La gran majoria d'aquest ocells es corresponen amb exemplars joves de l'any, novelles, destinats al comerç il·legal i pertanyen a les especies de cadernera (735), passerell (52), verdum (85) i pinça comú (7). De les investigacions realitzades es desprèn que la procedència d'aquests animals és Andalusia, a través de diferents proveïdors que els capturen il·legalment del medi natural i per diferents mitjans els transporten fins a Catalunya. Cap de les dues persones denunciades ha acreditat cap autorització excepcional que pogués emparar la seva captura legal en el medi natural. No obstant, els ocells no disposaven de l'obligatòria anella oficial. Tots els exemplars presenten evidències d'haver estat capturats recentment. Atès que a Catalunya enguany no s'ha permès la captura d'aquest tipus d'ocells directament del medi natural, en el mercat negre es venen fàcilment amb preus que oscil·len entre els 10 i 35 euros per ocell. El valor econòmic en el mercat il·legal del total dels 915 ocells intervinguts s'estima que supera els 10.000 euros. Tots els ocells intervinguts han estat traslladats a un Centre de Fauna del Departament de Territori i Sostenibilitat per a passar una revisió veterinària i iniciar la seva reintroducció al medi natural. Les investigacions efectuades pel Grup de Suport de Fauna i Flora del Cos d'Agents Rurals indiquen que els ocells han estat caçats furtivament i que les persones denunciades feia temps que es dedicaven a comercialitzar els ocells després d'haver-los comprat il·legalment a caçadors furtius. Mig milió d'euros anuals  L'inspector en cap dels Agents Rurals, Josep Antoni Mur, explica que el tràfic il·legal d'aquest tipus d'ocells mou a Catalunya uns 50.000 exemplars a l'any. O el que és el mateix: mig miler d'euros anuals. Es tracta d'espècies que es fan servir pels concursos de cant, una activitat "certament arrelada" a l'àmbit metropolità.  Els ocells intervinguts en l'operació seran alliberats en els pròxims dies, però serà en el marc d'un procés "llarg". El coordinador del Centre de Fauna de Torreferrussa, Joan Mainé, ha explicat que a finals de setmana s'obriran les finestres de les gàbies perquè els ocells vagin sortint. "Els hem d'ensenyar a ser lliures", ha advertit. Els ocells s'han acostumat a no haver de buscar el menjar i, malgrat poder sortir de la gàbia, és probable que hi tornin per abastir-se. Segons Mainé, un ocell pot tardar fins a uns sis mesos en no tornar a la gàbia.

Summary: Els Agents Rurals intervenen 915 ocells fringíl·lids en un operatiu a l'àrea metropolitana de Barcelona


La Guàrdia Civil ha detingut en les darreres setmanes a les comarques de Lleida tres persones com a presumptes autores dels delictes d'incitació a l'odi i de revelació de secrets per suposadament haver publicat a través de les xarxes socials comentaris, informacions o imatges relacionades amb agents dels cossos i forces de seguretat de l'Estat. Les actuacions s'emmarquen en l'operació 'Dignity' que el cos va iniciar arran del referèndum de l'1 d'octubre amb l'objectiu d'investigar fets que podrien ser constitutius de delictes d'incitació a l'odi a la demarcació de Lleida. Els tres detinguts són un veí de Lleida, una veïna d'Albatàrrec i un veí de Tremp, aquest darrer arrestat aquest dijous. A banda i també relacionat amb l'operació 'Dignity', el Jutjat d'Instrucció número 1 de la Seu d'Urgell investiga vuit professors de tres escoles de la capital alturgellenca pel tractament que van fer a classe dels fets de l'1-O, arran de les denuncies presentades per pares els quals formen part de cossos policials de l'Estat. El 26 d'octubre i en el marc de l'operació 'Dignity', la Guàrdia Civil va detenir i posar a disposició del Jutjat d'Instrucció número 4 de Lleida un veí d'aquesta ciutat. Segons la Guàrdia Civil, el 3 d'octubre el detingut hauria reconegut a tres agents d'aquest cos que van intervenir en el dispositiu de l'1-O quan es trobaven fora de servei passejant per Lleida vestits de paisà. L'home hauria començat a "insultar-los, increpar-los, amenaçar-los i perseguir-los, alhora que els fotografiava", segons la Guàrdia Civil. Així mateix els "hauria dirigit amenaces de mort, convidant els vianants que ha havia pels voltants a fer el mateix".  Posteriorment, l'home hauria relatat a través del seu perfil de Facebook l'acció que havia dut a terme, acompanyant la publicació amb fotografies que havia fet dels agents de paisà. Segons la investigació, l'objectiu era "comparar-les" amb imatges obtingudes durant la celebració del referèndum el dia 1 d'octubre en les quals els Guàrdia Civils vestien d'uniforme amb la "finalitat d'identificar-los clarament" com a membres d'aquest cos. A la vegada, hauria acompanyat la seva publicació amb altres publicacions en què s'informava que aquests agents s'allotjaven al Parador de Lleida i "convidant els seus seguidors a acudir a aquest lloc per tal de dur a terme accions d'escarni". Aquesta publicació va tenir una "enorme difusió" a la xarxa social ja que, segons la Guàrdia Civil, va ser visualitzada  per més de 7.000 persones. Durant la investigació, la Guàrdia Civil va comprovar que entre els seguidors del detingut hi havia una veïna d'Albatàrrec, que hauria difós la publicació de l'home al seu compte de Facebook publicant, a la vegada, "comentaris similars als d'aquest". Així mateix, la dona hauria publicat a la mateixa xarxa social la fotografia d'un vehicle camuflat d'un cos policial i de la matrícula d'aquest, així com del conductor del mateix, per tal d'"alertar" que es tractava d'un membre dels cossos i forces de seguretat de l'Estat. En aquest cas, la publicació va rebre, al menys, més de 4.000 visualitzacions. Davant aquestes acusacions, la dona va ser detinguda com a presumpta autora d'un delicte d'incitació a l'odi i per un altre de revelació de secrets.  Finalment i en el marc de la mateixa operació, la Guàrdia Civil va detenir aquest dijous un veí de Tremp i professor de castellà a l'institut de la mateixa població. Segons el cos, el 7 d'octubre agents de la Guàrdia Civil que estaven prestant servei uniformats a Tremp haurien estat objecte "d'insults i amenaces" per part d'aquest home, que també hauria publicat al seu perfil de Facebook diversos comentaris "dirigits a promoure i incitar l'odi i hostilitat contra el col·lectiu de la Guàrdia Civil".   Vuit mestres de la Seu d'Urgell investigats  D'altra banda i també relacionat amb l'operació 'Divinity', el Jutjat d'Instrucció número 1 de la Seu d'Urgell investiga vuit mestres de tres escoles d'aquesta població –entre els quals tres directors dels centres educatius- pel tractament que van fer a classe dels fets de l'1-O. En concret, però, se'ls investiga per un suposat delicte d'incitació a l'odi del qual "estarien sent víctimes directes fills de membres de les forces i cossos de seguretat de l'Estat –que estudien en aquestes tres escoles- pel fet de pertànyer els seus pares a aquest col·lectiu". Arran de les denúncies dels propis pares dels menors, el Jutjat d'Instrucció número 1 de la Seu d'Urgell va obrir diligències per tal d'investigar l'actuació dels docents i determinar si pot ser constitutiva de delicte.

Summary: S'eleven a tres els detinguts a Lleida per publicar a les xarxes informació sobre agents de cossos policials de l'Estat


L'Ajuntament de Solsona posarà en marxa el proper 7 d'agost les primeres zones verdes d'estacionament limitat gratuït del nucli antic. En concert, s'instal·laran a la zona de la plaça de Sant Joan i Sant Salvador. Els veïns podran sol·licitar la targeta de resident a l'Oficina d'Atenció Ciutadana, que els permetrà ocupar aquestes places durant la nit. El consistori ha decidit posar en marxa les zones verdes després de comprovar l'efectivitat de les zones blaves gratuïtes a diferents indrets de la ciutat. En aquest cas, els usuaris podran aparcar una hora com a màxim durant l'horari comercial i els vehicles identificats com a residents tindran l'exclusivitat d'estacionament de les nou del vespre fins a les vuit del matí.  La regidora de Governació de l'Ajuntament de Solsona, Isabel Roca, ha explicat que aquests sistema té el doble objectiu d'"afavorir la rotació de vehicles per potenciar l'activitat del nucli antic" i, al mateix temps, "reservar als veïns el limitat espai d'aparcament durant la nit". La regulació s'implantarà com a prova pilot a la plaça de Sant Joan i al carrer i la plaça de Sant Salvador. Posteriorment, el consistori farà una valoració i, si el resultat és positiu, s'ampliarà la zona verda a altres zones del nucli antic.  Una vegada es posin en marxa les primeres zones verdes, l'Ajuntament obrirà un període informatiu de quinze dies, fins al 20 d'agost, durant el qual la Policia Local avisarà, sense sancionar, els conductors que no segueixen la nova normativa d'estacionament. L'estiu del 2012 el ple municipal de Solsona va aprovar l'Ordenança reguladora de l'estacionament limitat de vehicles, consensuada amb la Unió de Botiguers i Comerciants (UBIC), per tal de crear zones d'aparcament gratuït per un temps limitat coincidint amb l'horari comercial. Fins ara s'han regulat vuit zones blaves en diferents punts del municipi. El setembre de l'any passat es va donar llum verda a una modificació del reglament per incorporar-hi la creació de zones verdes al nucli antic.

Summary: Solsona implanta les primeres zones verdes d'estacionament limitat gratuït al nucli antic


A Flavia Company li brillen els ulls mentre parla, amb una mescla de devoció i serenor, de la seva última novel·la, ‘Haru’ (Catedral, 2016). “Aquesta novel·la i jo som el mateix, m’hi he fusionat”, proclama, feliç d’haver assolit el somni de “diluir-se” com a autora gairebé com un vehicle per on flueix la literatura. En termes menys místics, Company tradueix aquestes impressions en una certesa, la d’haver escrit “exactament el llibre que volia escriure”. És des d’aquesta “sensació de plenitud” que l’autora parla d’‘Haru’, un llibre on narra la vida d’una noia nipona, i amb ella, el camí que tothom segueix per saber qui és o què vol, amb “les temptacions del tenir, i les serenitats del ser”.  Flavia Company (Buenos Aires, 1963), l’escriptora argentina establerta a Catalunya des dels deu anys, sembla haver trobat la plenitud literària en la seva última novel·la, ‘Haru’ (Catedral, 2016). Feia temps, diu, que volia escriure una obra sobre una vida sencera, com la d’Haru, des de la primera joventut i formació en un ‘dojo’ japonès aprenent la disciplina del tir a l’arc, i fins a la vellesa.  Ha estat un “repte preciós”, expressa Company. El repte de narrar l’evolució d’una persona cap al coneixement i l’enfrontament amb ella mateixa. Després d’haver-lo culminat, l’escriptora s’atreveix a dir que “Haru som tots”, en la mesura que les seves vivències poden ser també les nostres: “Tots hem passat per enfrontar-nos amb la supèrbia, la por, l’ansietat, la impaciència, el dolor o l’ambició”, argumenta.  Però del repàs per les vicissituds d’Haru, que són “les de tots els humans al llarg de la nostra existència”, l’autora en subratlla una que constitueix la reflexió nuclear de la novel·la, de caràcter existencial: La protagonista s’enfronta sovint al dilema d’escollir entre allò que vol tenir o allò que vol ser, o per dir-ho més categòricament, “si el que vol és ser o tenir”, explica Company. Durant la vida, segueix, “les temptacions venen en forma de tenir, i les serenitats en forma de ser”, sentencia. Aquesta sembla ser, doncs, la tria i l’aprenentatge que haurà de fer Haru al llarg de la novel·la, i també la que ens convida a fer la seva creadora.  Dissoldre’s La simbiosi de l’autora amb la seva novel·la ha estat tan important que Company sent que no hi ha distància entre l’una i l’altra. “Aquesta novel·la i jo som el mateix”, afirma. “És la sensació que la novel·la ‘s’ha fet’ i jo he desaparegut, perquè m’he fusionat en la creació i ja en formo part”. Tant és així que l’escriptora, per a qui escriure novel·les ha estat sempre la recerca “d’un petit espai on viure, on estar còmoda, per seguir endavant”, creu ara que després d’Haru’ “ja no necessita crear més espai”. ‘Haru’ “és el lloc on viure”, assegura. En altres paraules, dubta si és el moment de seguir escrivint o d’obrir-se a noves possibilitats. De fet, actualment assaja un espectacle musical i poètic en solitari (ja estrenat), perquè “potser toca recuperar la música i silenciar les paraules, podria ser”. En tot cas, més enllà d’especulacions sobre el futur, com a escriptora Company sent ara una “serenitat” nova després que se li ha confirmat una vella sospita. Que arriba un moment en què “la literatura passa per tu, com ho fa la vida”. Això és el què li ha passat, s’ha “fusionat” amb el què fa (escriure) i això, admet, és quelcom “feliç i inexplicable”.  Com el tir perfecte Per il·lustrar-ho fa servir la pràctica la pràctica del tir amb arc -la disciplina que practica la protagonista de la novel·la- com a metàfora. “Aquest és un art perfecte quan es fusionen l’arc, l’arquera, la fletxa, la diana i l’aire, sense que la participació de cap dels elements sigui principal”, exposa. Fent el símil literari, Company diu que és com si tota la vida hagués intentat buscar la tècnica, posició correcta, “i de cop i volta la fletxa s’ha disparat sola”.  Com ja es pot deduir per la manera com en parla, Flàvia Company reitera que “està molt agraïda” amb aquest nou llibre. I a més, valora el fet que els comentaris que n’ha rebut fins ara són positius i que tots destaquen un mateix aspecte. “Tothom em diu que aquest llibre li ha arribat en el moment adequat”, explica. “Això vol dir que tothom pot llegir-lo des d’ell mateix, i per això, tots som Haru”, reitera. L’estima i “agraïment” cap a la seva nova creació s’estén fins a la cura de l’edició física del llibre. “L’aventura d’aquest llibre comença abans d’obrir-lo, i s’ha de tocar, mirar i olorar”, avisa, per un disseny “molt pensat” de la coberta, impresa en cartolina Modigliani Candido, paper rústic acabat amb barbes, i també una il·lustració de l’escriptora. Això, afegeix Company, “és absolutament coherent en un llibre que parla de l’amor per les coses ben fetes i de donar temps a cada procés”.

Summary: Flavia Company: “He desaparegut com a autora perquè m’he fusionat amb la novel·la”


L'Hospital Clínic ha detectat un augment en l’ús de pantalles entre els infants i adolescents atesos al Servei de Psiquiatria Infantil i Juvenil durant el confinament. Internet i els videojocs han estat les noves formes d'oci i de vida social aquestes setmanes. Molts pares expliquen en les consultes que els límits d’ús de les tecnologies imposats durant el confinament han estat més relaxats del que acostumaven a ser. Argumenten que això afavoria la bona convivència. En el cas de menors amb problemes de salut mental, disminuïa la intensitat dels seus símptomes. El Clínic té un programa d'atenció a les addicions a les pantalles per part de menors perquè els casos han crescut significativament en els últims cinc anys. El Clínic ja atenia des del 2005 aquest tipus d'addicions en infants i adolescents, però en els últims cinc anys ha observat un increment important dels casos atesos. A més, ara ha elaborat un document amb recomanacions adreçat a les famílies per fomentar un ús saludable de les tecnologies.  El tractament que es realitza per controlar l'addicció a internet ha de ser integral. Primer cal veure si hi ha alguna altra malaltia associada i tractar-la, ja que sovint l'ús patològic de les pantalles es presenta en adolescents amb altres trastorns mentals previs. El tractament dels símptomes de l’addicció a internet és principalment psicològic, amb l’objectiu d’identificar els factors que desencadenen la conducta addictiva i actuar-hi a través de millorar les capacitats de la persona (control d'impulsos, maneig d'emocions, estratègies per afrontar l'estrès). L’altre aspecte que es considera clau en un bon tractament és el treball amb la família: la col·laboració dels pares i mares en tot el procés és fonamental.  El tractament ha de tenir en compte la necessitat de consolidar els avenços i prevenir les possibles recaigudes, de manera que la mitjana de temps de tractament d’un pacient atès a l’Hospital Clínic de Barcelona per aquest tipus d’addicions és d’entre 1 i 2 anys. Les persones amb addició a internet tenen tres vegades més risc de tenir altres addicions, com a l'alcohol o les drogues. Hi ha estudis que indiquen que un de cada quatre addictes a internet té algun altre trastorn psiquiàtric.

Summary: El Clínic detecta un augment de l’ús de pantalles entre infants i adolescents durant el confinament


El fiscal demana una condemna de 6 anys i sis mesos de presó per als dos lladres que van intentar atracar una sucursal de CaixaBank a Girona i van fer-hi hostatges a l'interior. Els fets van tenir lloc el passat 10 d'abril, poc abans que l'oficina tanqués les portes. Els dos assaltants, que es tapaven el rostre amb cascs de motorista i ulleres, van entrar a l'entitat esgrimint una escopeta i una arma antiga (possiblement de la Segona Guerra Mundial). Segons recull l'escrit del fiscal, van cridar "Això és un atracament!" i, amenaçant-los amb les armes, van retenir a dins l'entitat tant clients com personal del banc. Poc després, i veient l'enorme dispositiu policial que hi havia a l'exterior, van decidir entregar-se sense aconseguir cap botí. Abans, però, l'escrit d'acusació subratlla que van "arribar-se a plantejar" sortir de la sucursal "disparant" les armes. El fiscal els hi imputa a cadascun una temptativa de robatori amb intimidació, un delicte de lesions i un altre de tinença il·lícita d'armes. L'atracament va tenir lloc el passat 10 d'abril a l'oficina de CaixaBank del carrer Pau Casals de Girona (al barri de la Devesa). Els dos lladres, Salvador Fons i Bernardo Gallego, van arribar a la sucursal cap a dos quarts de dues del migdia. Ho van fer a cavall d'una moto, que van aparcar en un carrer del costat, i a la qual havien tapat les plaques de matrícula amb cartrons. Per evitar que els descobrissin, cap dels dos es va treure el casc de motorista. A més, també portaven guants, ulleres i Gallego es cobria la boca i el nas amb una bufanda. Segons recull el fiscal, els dos atracadors van entrar a l'entitat esgrimint les armes i cridant 'Això és un atracament, estiguin tranquils que no els passarà res'.  Salvador Fons portava una escopeta retallada amb quatre cartutxos a l'interior. Gallego, per la seva banda, empunyava una arma antiga –possiblement de la Segona Guerra Mundial- però que estava preparada per disparar. Un cop a dins, els lladres van obligar els empleats i els clients a asseure's en unes cadires i, segons diu el fiscal, els van dir que si no es movien no els passaria res, perquè "només", volien diners. Després, els dos lladres es van repartir les tasques. Gallego es va endur un empleat cap a dins i el va obligar a introduir la combinació de la caixa forta (que funcionava amb obertura retardada) i a obrir un dels caixers. Font, per la seva banda, va quedar-se vigilant els hostatges i va exigir a una treballadora que li obrís una de les caixes. Va ser llavors, diu el fiscal, quan Salvador Font es va adonar que a l'exterior de l'oficina hi havia un gran dispositiu policial. Tot i que un dels treballadors va poder polsar l'alarma, mentre els lladres estaven enfeinats, una o dues clientes van poder sortir a l'exterior i donar la veu d'alerta. Arran d'això, la Policia Municipal va rebre diverses trucades de testimonis alertant de l'atracament. En qüestió de pocs minuts, més d'una vintena d'agents del cos i dels Mossos d'Esquadra, a més de cotxes patrulla i altres de camuflats van blindar els accessos a la sucursal. Entre d'altres, els policies es van apostar amb armilles antibales i les armes preparades en cantonades i llocs estratègics.  "Plantejar sortir disparant" El fiscal diu que, després de veure els agents, els dos lladres van avaluar les seves opcions, "arribant fins i tot a plantejar-se" sortir "disparant" de la sucursal. Al final, però, van optar per entregar-se a la policia sense haver aconseguit cap botí. "Els dos acusats van decidir deixar les armes i treure's els cascs", recull l'escrit provisional d'acusació. L'endemà, Fons i Gallego van passar a disposició judicial i, d'ençà d'aleshores, es troben en presó provisional. El fiscal els imputa una temptativa de robatori amb intimidació, un delicte de lesions i un altre de tinença il·lícita d'armes. Tots ells, amb l'agreujant de disfressa. En relació a la pistola antiga, a més, l'escrit d'acusació subratlla que "és una arma de guerra prohibida" i que, tot i el seu "deficient estat de conservació", després "de lubricar-la i mecanitzar les parts mòbils de l'arma", els agents d'investigació van poder "efectuar-hi dos dispars".  El fiscal demana que es condemni Salvador Fons i Bernardo Gallego a una pena de 6 anys i mig de presó. En matèria de responsabilitat civil, sol·licita que els dos processats, que tenen 54 i 59 anys, indemnitzin amb 9.150 euros una de les clientes de l'entitat (a qui l'atracament va impressionar tant que li han quedat seqüeles).  Per la seva banda, l'acusació particular –que representa Caixabank- sol·licita que es condemni Salvador Fons a una pena de 3 anys i tres mesos de presó, que eleva fins als 3 anys i nou mesos en el cas de Gallego. El judici per aquests fets es preveu celebrar dijous.

Summary: El fiscal demana 6,5 anys de presó per als lladres que van intentar atracar un banc a Girona retenint hostatges a dins


Un usuari d'un centre de dia de gent gran a Valdemoro ha mort pel coronavirus, han confirmat a l'ACN fonts de la Comunitat de Madrid. L'home tenia 76 anys i tenia patologies prèvies. Va morir dijous a la tarda a l'Hospital Infanta Elena. En aquest centre hi ha 15 infectats més entre persones grans i treballadors, dels quals hi ha quatre a la Unitat de Cures Intensives en estat greu. A la població madrilenya de Valdemoro hi ha 20 positius en total. El centre ha suspès la seva activitat. Hi ha quatre morts pel coronavirus a l'Estat, dels quals dos a la Comunitat de Madrid. (Aquesta notícia anul·la l'anterior sobre el mateix tema perquè la persona mort és un home i no una dona, tal i com ha informat inicialment per error la Comunitat de Madrid. La notícia original ja ha estat degudament modificada)

Summary: ANUL·LA L'ANTERIOR:Mor per coronavirus un usuari d'un centre de gent gran a Valdemoro on hi ha 15 infectats més


El telèfon 012 ha atès una vuitantena de trucades de familiars dels ferits pel descarrilament d'un tren de Rodalies a Vacarisses. Protecció Civil els ha informat dels centres sanitaris on estaven sent atesos. L'accident ha deixat un mort, cinc ferits de poca gravetat, 44 lleus i 83 viatgers que han sortit il·lesos. Els ferits s'han repartit entre la Mútua de Terrassa, el Parc Taulí de Sabadell, l'Hospital Althaia, el CUAP Bages, el CUAP Sant Fèlix de Sabadell, l'Hospital de Martorell i l'Hospital de Terrassa. Només queden dues persones ingressades. D'altra banda, el pla Ferrocat de Protecció Civil ha passat a l'estat de prealerta.

Summary: El telèfon 012 ha atès una vuitantena de trucades de familiars dels ferits pel descarrilament de Vacarisses


La Seu Vella de Lleida ha acollit aquest divendres la celebració del Dia de les Esquadres a Ponent. En total s'han lliurat felicitacions a 154 mossos i a 26 persones més, membres d'altres cossos de seguretat o ciutadans anònims. Enguany també s'ha lliurat un ram de flors a la dona que va ser atropellada a Lleida per un vehicle que fugia d'un control policial. El cotxe també va envestir un agent i la dona, "tot i estar ferida greu, no deixava de preguntar pel mosso", ha explicat l'intendent dels Mossos d'Esquadra a Lleida, Josep Lluís Rossell. Rossell ha dit que aquest acte serveix per distingir Mossos i altres persones que col·laboren amb el cos i que enguany es distingeix per exemple Mossos que han evitat algun suïcidi o que han fet reanimacions cardiopulmonars que han "salvat vides". El delegat del Govern a Lleida, Ramon Farré, ha destacat que la festa és un reconeixement a la seguretat, que és un principi bàsic de l'estat del benestar.

Summary: Es lliuren felicitacions a 154 Mossos de la regió policial de Ponent en el Dia de les Esquadres


Les exportacions catalanes han caigut un 5,1% durant el juliol fins als 5.778 milions d'euros i han trencat així tres mesos consecutius de pujades des de l'abril, segons ha informat aquest dijous el Ministeri d'Economia i Competitivitat. De fet, la davallada de les exportacions catalanes ha estat inferior a la de la mitjana de la Unió Europea (-6,7%) i a la de països com Alemanya (-9,8%) o França (-18,2%). Les vendes de mercaderies de les companyies catalanes van concentrar el 27% de totes les exportacions de l'economia espanyola durant el juliol.  A nivell espanyol, les exportacions també han disminuït un 9,1% i han assolit un import de 21.366,4 milions d'euros.

Summary: Les exportacions catalanes cauen un 5,1% al juliol i trenquen tres mesos consecutius de pujades


El BOE publica aquest dissabte l'anunci de licitació de la construcció de la rotonda d'accés a l'estació del TAV a Vilafant, a l'Alt Empordà, al punt quilomètric 38,75 de la carretera N-260. El pressupost base de la licitació puja fins a 669.811,77 euros. Es tracta d'una obra llargament reivindicada pels veïns de la zona i per part del consistori arran del gran nombre d'accidents que s'han produït en aquest indret. Ara fa mig any, els veïns van portar a terme diversos talls a l'N-260 per reclamar a Foment que fes un pas endavant i arrenqués els treballs. Segons els veïns de la zona, aquesta cruïlla on conflueix la nacional i l'entrada de l'estació d'alta velocitat, és "un punt negre" amb una alta sinistralitat. Tal i com van denunciar els veïns el passat abril, el projecte per construir la rotonda es va redactar per via d'urgència amb un pressupost de 600.000 euros l'any passat però, durant un any, no s'havia fet cap moviment.  Segons l'anunci del BOE, les obres hauran de durar uns tres mesos i la presentació de propostes estarà oberta fins les onze del matí del proper 12 de febrer del 2016. S'ha de fer de forma manual davant la Direcció General de Carreteres a Madrid.

Summary: Surten a licitació les obres de construcció de la rotonda d'accés a l'estació del TAV a Vilafant


El delegat del govern espanyol a Catalunya, Enric Millo, ha avisat als directors d'instituts que no poden permetre actes vinculants amb el referèndum de l'1-O i els adverteix que podrien incórrer en responsabilitats "penals" si ho fan. Ho ha fet en una carta dirigida als directors dels instituts d'educació secundària, on diu que és el "deure" dels poders públics complir amb les resolucions del Tribunal Constitucional (TC), que recorda que va suspendre tant la llei del referèndum com la convocatòria del mateix. Per això, diu als directors que no poden portar a terme cap actuació, ni que sigui de forma "tàcita", que permeti l'ús dels edificis per a l'1-O i alerta que fer-ho podria incórrer en delictes de prevaricació, desobediència i malversació de fons públic. Afegeix que el compliment d'eventuals instruccions dictades per qualsevol autoritat política o administrativa "no els eximiria" d'aquestes responsabilitats.

Summary: Millo avisa als directors d'instituts que no permetin actes vinculats a l'1-O o incorreran en "responsabilitats penals"


El president de Ciutadans (C's), Albert Rivera, ha anunciat aquest dilluns que la formació taronja donarà suport al sostre de despesa fixat pel govern espanyol per al 2017, però ha afegit que en cap cas votaran a favor del decret que recull una pujada dels impostos especials –alcohol, tabac i begudes ensucrades-. “No compartim que aquesta sigui la via per incrementar la recaptació”, ha manifestat Rivera en roda de premsa a la seu de Ciutadans a Madrid, per afegir que hi ha d’altres mecanismes per fer augmentar els ingressos com reforçar la lluita contra el frau fiscal. Així mateix, ha dit que tampoc donaran suport als Pressupostos Generals de l’Estat si aquests no inclouen les 150 mesures recollides en l’acord entre C’s i el PP per a la investidura de Rajoy.

Summary: C’s donarà suport al sostre de despesa però no a la pujada d’impostos del govern espanyol


El coordinador nacional d'ERC recorda que el rei emèrit s'exilia per "corrupte" ACN Barcelona.-El coordinador nacional d'ERC, Pere Aragonès, ha assegurat aquest dilluns que Felip VI és des d'avui un rei "encara més còmplice" del llegat "fosc" del seu pare. Després que el rei emèrit Joan Carles I hagi comunicat la decisió d'exiliar-se d'Espanya, el també vicepresident del Govern ha recordat que "uns van haver de marxar a l'exili per demòcrates", en una referència als polítics independentistes, i d'altres "marxen per corruptes".

Summary: Aragonès apunta que Felip VI és "còmplice" del llegat "fosc" de Joan Carles I


La quinzena d'hotels que apareixen al Butlletí Oficial de l'Estat (BOE) com a servei essencial es preparen per allotjar el personal de serveis bàsics i transportistes de mercaderies, entre d'altres col·lectius, que en l'actual estat d'alarma continuaven treballant però que en cas de necessitat no tenien on passar la nit, alimentar-se o fer ús dels lavabos. Alguns dels establiments que ara podran obrir ja han allotjat personal públic o tenen acords amb organismes estatals, com per exemple amb Renfe i Adif. L'únic hotel que podrà obrir a la demarcació de Tarragona, el Tortosa Parc, desconeixia que el govern l'hagués declarat servei essencial, mentre que a Barcelona hi ha hotels que ja fa dies que acullen personal sanitari. L'ordre ministerial deixa clar que els establiments continuaran tancats al públic general però que podran obrir per a treballadors de serveis de manteniment, metges, policies, reparació d'obres d'interès general, camioners, tripulacions de vaixells pesquers, operaris de reparació de subministraments bàsics o de l'àmbit sanitari, portuari, aeroportuari o ferroviari, entre d'altres col·lectius considerats essencials en el decret d'alarma arran de l'emergència sanitària del coronavirus. El Ministeri ha donat a conèixer un llistat d'establiments, dels quals disset es troben a Catalunya, i obre la porta a què d'altres ho facin voluntàriament sempre i quan sigui per donar allotjament a aquests col·lectius i no al públic general. A Barcelona ciutat, la gran majoria d'hotels coneixen l'odre del Ministeri de Transports, Mobilitat i Agenda Urbana publicat aquest dimecres al Butlletí Oficial de l'Estat i saben que podran obrir per donar allotjament als treballadors de serveis essencials. De fet, els hotels Catalonia Rigoletto i Catalonia Diagonal Centre de la capital catalana ja estan oberts per acollir personal sanitari. Per la seva banda, l'hotel Catalonia Barcelona Plaza està medicalitzat i preveu tornar a obrir a partir d'aquest divendres. Pel que fa als establiments de l'Àrea Metropolitana de Barcelona, la majoria no s'han pronunciat al respecte, o han assegurat que no estan autoritzats per facilitar aquesta informació. L'únic que sí ha reconegut estar al corrent de la mesura és el Sallés Hotel Ciutat del Prat. Fonts d'aquest hotel han explicat a l'ACN que estan valorant la proposta del govern espanyol i que en els properes hores prendran una decisió. Dos hotels propers a la frontera A les comarques gironines hi ha dos hotels que podran obrir. Un d'ells és l'Hotel Nacional de la Jonquera (Alt Empordà) i l'altre és l'Hotel Travé de Figueres. Segons fonts de l'establiment de la Jonquera, hi ha allotjats diversos agents de la Policia Nacional que van arribar ara fa dues setmanes i que treballen en els controls fronterers restablerts arran de la crisi sanitària. De tota manera, el negoci seguirà tancat per a la majoria de públic. A més, també han recordat que els dos hotels també podran rebre als camioners que segueixen circulant i convertir-se en un punt d'avituallament. D'aquesta manera, es resoldria el problema que tenien molts transportistes després que tanquessin les àrees de serveis, bars i restaurants on habitualment paraven per menjar calent i anar al lavabo. Segons han explicat els hotels, tot i tenir els usos restringits a un tipus de clients, mantenir-se oberts els surt més a compte que no pas tancar, com els altres negocis. L'hotel Tortosa Parc desconeixia que el govern espanyol l'havia declarat servei essencial Entre els allotjaments turístics que el govern espanyol ha declarat com a serveis essencials per atendre treballadors de determinats sectors, a Tarragona i l'Ebre només s'ha autoritzat l'hotel Tortosa Parc, situat al centre de la capital ebrenca. L'hotel estava tancat des de la declaració de l'estat d'alarma i els seus responsables desconeixien aquest dimecres al matí que el seu allotjament formés part d'aquest llistat, ni tampoc havien rebut cap notificació o indicació específica. Altres establiments hotelers de la ciutat consultats per l'ACN, i que preveien rebre l'autorització del govern espanyol per oferir serveis essencials, es mostraven sorpresos per la declaració publicada al Butlletí Oficial de l'Estat (BOE), i pel fet que en tota la demarcació només s'hagi inclòs aquest establiment. Fonts de la Federació Empresarial d'Hostaleria i Turisme de Tarragona (FEHT) han assenyalat que molts d'aquests establiments autoritzats ja solen tenir acords amb organismes públics com Renfe o Adif, i que "normalment estan a prop d'estacions de tren i aeroports". Així doncs, presten servei per exemple a maquinistes, que han de fer aturades reglamentàries que els implica haver de fer nit. A banda, des de la FEHT han indicat que els hotels de la Costa Daurada són bastant més grans i que no tindria gaire sentit obrir-los per fer únicament aquests serveis. Tot i això, han reiterat l'oferiment a l'Estat i a la Generalitat a obrir establiments, si les administracions ho demanen, per afrontar la pandèmia. Cap hotel a Lleida entre els considerats servei essencial El president de la Federació d'Hostaleria de Lleida, Josep Castellarnau, ha dit que no tenia coneixement de l'ordre del Ministeri de Transports, Mobilitat i Agenda Urbana que autoritza que hotels puguin obrir per donar allotjament als treballadors de serveis essencials, malgrat que no hi ha cap hotel lleidatà entre els establiments autoritzats fins ara pel Ministeri. Castellarnau ha explicat que, tot i no tenir prevista aquesta possibilitat, si se'ls planteja, des de la Federació la traslladaran als hotelers que puguin estar interessats en obrir. "Sota obligació qualsevol establiment pot funcionar però cal una predisposició i també cal veure com es paga i quines són les regles del joc", ha remarcat.  Hotels que ja acullen malalts lleus de coronavirus A banda, hi ha altres hotels que s'han adaptat o que estaran a punt per acollir malalts lleus de coronavirus. És el cas, per exemple, del Catalonia Barcelona Plaza, del Catalonia Diagonal Centre i del Catalonia Rigoletto a la capital catalana, i del Catalonia Gran Hotel Verdi a la del Vallès Occidental. El primer va ser el Cotton House Club mentre que l'hotel AC Victoria Suites ha de ser on es recollirà tot el material que arribi o sigui donat per atendre les necessitats del projecte, així com l'indret per a la formació de riscos laborals necessària. La Federació d'Hostaleria de Lleida també ha ofert col·laboració al Departament de Salut per tal que, en cas de necessitat, hotels de la demarcació alguns hotels poguessin acollir pacients per tal de descongestionar el centres hospitalaris. En aquest sentit, des del cap de setmana passat l'Hotel Alegret de Tremp es va convertir en el primer establiment hoteler lleidatà en acollir diversos malalts de llarga estada que es trobaven ingressats a l'Hospital Comarcal del Pallars. Així mateix, hotelers i administració treballen perquè algun hotel de la ciutat de Lleida també pugui començar a rebre pacients d'hospitals de la ciutat. A l'Anoia s'ha posat a disposició de les administracions l'hotel Somiatruites d'Igualada, que té unes quantes habitacions, i l'Ajuntament de la ciutat també va rebre l'oferiment dels pisos que té la plataforma AirBnB, tot i que encara no se n'està fent ús. A Vic, el Seminari –propietat del Bisbat, ha posat a disposició del consistori les 32 habitacions. Per últim, a les comarques de Girona, catorze establiments hotelers de la Costa Brava i de la capital han ofert 840 habitacions al Departament de Salut. Es tracta d'hotels associats a la Unió d'Empresaris d'Hostaleria i Turisme de la Costa Brava Centre i a la marca Costa Brava Verd Hotels i alguns d'ells propers als hospitals.

Summary: Els hotels autoritzats pel govern espanyol es preparen per allotjar treballadors de serveis essencials


El cap de llista d'ERC al Congrés està convençut que l'independentisme tornarà a guanyar "com ja va fer a les europees, a les municipals, a la consulta i al plebiscit" ACN Sabadell.-El cap de llista d'ERC al Congrés, Gabriel Rufián, ha votat passades les 10.30h del matí a l'Escola Ribatallada de Sabadell amb un missatge optimista: "estic convençut que avui serà un gran dia". Rufián ha subratllat que els països i els anhels de la gent es guanyen "vot a vot i dia a dia" i ha instat els votants a participar en aquest 20-D amb un somriure a la boca, "perquè han nascut per guanyar". Aquestes eleccions generals tanquen un cicle electoral que va començar amb les europees del 2014. "Vam guanyar unes europees, unes municipals, una consulta i un plebiscit. Sempre que hem votat, hem guanyat i estic convençut que ara tornarem a fer-ho", ha destacat un Rufián que, això sí, ha recordat que "no sempre ens han deixat votar".

Summary: Rufián afirma que els països es guanyen "vot a vot" i creu que aquest 20-D serà "un gran dia"


La nova Unió Europea comença a caminar completament aquest diumenge després que s'hagin fet efectius els dos relleus que quedaven a les institucions: el de l'alemanya Ursula Von der Leyen al capdavant de la Comissió Europeu i el del belga Charles Michel al Consell Europeu. Ja amb Von der Leyen i Michel amb les regnes de la Comissió i el Consell, el presidents de les quatre institucions europees han inaugurat simbòlicament el nou cicle polític en un acte per commemorar els 10 anys del Tractat de Lisboa. Durant l'acte, els nous líders de les institucions europees han dit encetar la nova etapa amb l'objectiu de "deixar una Europea més forta" que la que han "heretat" i han situat la lluita contra el canvi climàtic com a prioritat. En el seu primer dia com a presidenta de la Comissió Europea, Von der Leyen ha reivindicat els presidents de les institucions europees com a "guardians dels tractats" i ha defensat que "Europa és el futur" que s'ha de "construir entre tots". L'alemanya ha subratllat la importància de mantenir Europa com un "continent de pau" i s'ha compromès a treballar pels "somnis" i les "aspiracions" dels europeus.  Al seu torn, Michel, que també estrena càrrec al capdavant del Consell Europeu, ha destacat la "força" i la "riquesa" del "projecte europeu". El belga ha remarcat la importància de reconèixer la "diversitat" a Europa i ha reivindicat els "valors europeus". "Comencem els pròxims cinc anys amb una agenda europea ambiciosa", ha assegurat.   El president del Parlament Europeu, David Sassoli, ha apuntat que totes les institucions europees treballaran "com un sol equip per continuar construint Europa". "Els europeus volen veure accions reals", ha dit Sassoli, que ha reconegut que el moment polític actual "demana compromisos forts".  Finalment, la presidenta del Banc Central Europeu, Christine Lagarde, ha destacat el fet que hi hagi paritat de gènere al capdavant de les quatre institucions europees. Lagarde també ha apostat perquè la nova etapa sigui de "renovació" i "esperança" després de la Unió Europea hagi passat els darrers 10 anys en "reparació". La nova UE comença en un moment d'impàs La nova Unió Europea comença a caminar en un moment d'impàs polític al bloc europeu. El Brexit és el desafiament immediat que es troben els presidents de les institucions, amb la sortida del Regne Unit de la Unió Europea prevista per a principis del 2020. El canvi climàtic és l'altre gran desafiament al qual hauran de fer front les institucions europees, que també tindran a l'agenda altres qüestions pendents com les reformes econòmiques i financeres o la gestió de la immigració i els refugiats.

Summary: La UE enceta el mandat amb l'objectiu de "deixar una Europa més forta"


Méndez de Vigo sosté que els contactes entre els governs espanyol i català "són reals": "Existeixen" ACN Madrid.-El portaveu del govern espanyol, Íñigo Méndez de Vigo, ha advertit aquest divendres el govern de al Generalitat de les conseqüències de la seva decisió de no enviar cap representants a la comissió d'experts del finançament autonòmic que l'executiu de Mariano Rajoy i les comunitats autònomes van acordar constituir a la Conferència de Presidents del passat dimarts. "Crec que el que cal fer és anar allà i parlar, i els que no vénen a parlar són els que al final no tindran cap possibilitat de queixar-se". El ministre també ha assegurat que malgrat les absències de representants de la Generalitat als òrgans multilaterals –com la mateixa Conferència de Presidents, a la que no va assistir Puigdemont- els contactes entre els dos executius "són reals". "Existeixen", ha sentenciat a preguntes de la premsa.  A la roda de premsa posterior al consell de ministres, Méndez de Vigo s'ha mostrat convençut que la reunió que han de mantenir el president de la Generalitat, Carles Puigdemont, i el president del govern espanyol, Mariano Rajoy "es produirà". Respecte al finançament, ha afirmat que el que és "lògic" és que "hi hagi un debat sobre aquest finançament" i la comissió d'experts que ha de començar a treballar ha de poder "parlar de tot" amb "franquesa i rigor".  En aquest marc, ha assegurat que el seu executiu ha demostrat disposició al diàleg amb la Generalitat des de l'inici de la legislatura, tot i que "perquè dos dialoguin cal que els dos ho vulguin".  Amb tot, ha assegurat que "els contactes són reals". "La vicepresidenta del govern, que és l'encarregada d'aquesta qüestió, ho fa permanentment", i per tant "els contactes ontactes, existeixen, no hi ha una absoluta manca de col·laboració", ha dit.  En tot cas, segons Méndez de Vigo, "són els ciutadans que han d'acordar si és bo acudir a les reunions per debatre temes que interessen a la gent", i " els que jutgin qui està fent el correcte i qui no".

Summary: El govern espanyol adverteix Catalunya sobre la negociació del finançament: "Els que no vénen no es podran queixar"


El músic Quimi Portet ha anunciat el títol del seu nou àlbum que es publicarà el poper 6 d'abril a través de Quisso Records i Fina Estampa: 'Festa Major d'Hivern', un disc que conté tretze cançons que, com ha explicat la seva discogràfica, "sublimen aquesta barreja de sensibilitat i ironia que l'ha convertit en un referent inqüestionable per a joves i grans". L'àlbum està gravat de cap a peus per ell mateix i coproduït juntament amb el britànic David Tickle, amb qui ja va treballar a 'Astronomía Razonable' (93) i 'Hoquei sobre pedres' (97). Aquest serà un "repertori cent per cent Quimi Portet" que es traslladarà al directe al llarg d'una gira que té les dues primeres dates confirmades: el 20 d'abril a l'Auditori de Girona (Strenes) i 15 de maig a la sala Apolo de Barcelona (Festival del Mil·lenni).

Summary: Quimi Portet publicarà el seu nou àlbum 'Festa Major d'Hivern' el 6 d'abril


Els integrants del clan Capirote, ubicat a l'Empordà i preparat per convertir-se en una "multinacional" de la marihuana, s'enfronta a penes de fins a 19 anys i mig de presó. El fiscal conclou que hi ha proves per acusar 30 integrants de la banda per delictes com tràfic de drogues, tinença il·lícita d'armes, defraudació de fluid elèctric o blanqueig de capitals. A l'escrit d'acusació, identifica una estructura perfectament jerarquitzada amb els líders del clan, càrrecs intermedis i baixos. Segons el fiscal, el clan es dedicava a cultivar i traficar amb marihuana, que venien "en gran part" a compradors francesos. Una part de la trama, a més, es va dedicar a donar aparença de legalitat als diners aconseguits amb la droga. La fiscalia indica que des del 2011 i fins a l'operatiu per desmantellar el clan el febrer passat, van blanquejar 2,9 MEUR adquirint immobles a nom d'algun familiar (principalment menors) o fent ingressos de petites quantitats a comptes bancaris.

Summary: El clan empordanès preparat per ser una "multinacional" de la marihuana afronta penes de fins a 19 anys i mig de presó


Ciments Molins va guanyar 20,4 milions d'euros en el primer trimestre d'aquest any, lleugerament per sota dels 20,5 milions d'euros obtinguts en el mateix període del 2017. La companyia explica que aquest resultat pla s'arriba després que les divisions internacionals aportessin un benefici net de 23 milions d'euros, un 4,5% més que el 2017, mentre que l'impacte negatiu que redueix el benefici fins als 20,4 milions d'euros l'aporta el resultat net de les societats que treballen a l'estat espanyol. La facturació se situa en els tres primers mesos en 184,4 milions d'euros, el 5% menys, per una reducció de la facturació a l'estat espanyol del 4,6%, i les societats internacionals també redueixen els ingressos un 6% per l'impacte dels tipus de canvi, uns 31 milions sobre les vendes, i per la vaga de treballadors al gener a la planta de Feriana de la filial Sotacib a Tunísia.     En termes comparables, sense l'impacte dels tipus de canvi i en el mateix perímetre, els ingressos haguessin crescut un 7,6% en relació amb el primer trimestre del 2017, amb increments a tots els països menys a l'estat espanyol i a Mèxic.  L'impacte de l'evolució dels tipus de canvi ha estat molt significatiu i la companyia destaca que l'efecte negatiu total de tots els tipus de canvi ha estat de 31 milions d'euros sobre les vendes, dels quals 22 milions només corresponen a l'apreciació de l'euro en relació amb el dòlar.  L'Ebitda (resultat abans d'impostos, amortitzacions i interessos financers) es va situar en 44,4 milions d'euros, un 10% menys que el primer trimestre del 2017, amb un creixement del 5,3% en termes comparables.  L'endeutament financer es va situar a 31 de març en 158 milions d'euros, el 8% més que en els tres primers mesos del 2017. En el primer trimestre s'ha adquirit el negoci de mòltes d'Holcim Bangladesh.  Entre els mesos de gener i març, Molins ha invertit 16 milions d'euros.

Summary: Ciments Molins guanya 20,4 milions d'euros el primer trimestre, amb un comportament pla en relació amb el 2017


"Té una funció institucional de moderació i d'arbitratge que exerceix amb altíssima qualitat" ACN Madrid.-El ministre de Justícia en funcions, Rafael Catalá, ha apuntat aquest dimarts que malgrat que el rei Felip VI va decidir no rebre la presidenta del Parlament, Carme Forcadell, perquè aquesta li comuniqués el nomenament de Carles Puigdemont com a president de la Generalitat, el monarca "ha complert perfectament amb la seva obligació". Preguntat per si l'actuació de Felip VI va ser encertada, el ministre ha destacat que en aquest cas el rei tenia només una funció "material". "El que ha de fer el rei és rebre una proposta i dur a terme la sanció real d'un nomenament", i "això s'ha complert". Per tant, segons Catalá, "la Corona ha complert amb la seva missió, amb la seva obligació, que és la de sanció d'un fet que s'ha produït, i per tant la finalitat última, que és la sanció, s'ha produït". En declaracions al Congrés –on s'ha acreditat com a diputat del PP- Catalá ha destacat que el rei "té una funció institucional de moderació i d'arbitratge que exerceix amb altíssima qualitat" i existeix "el reconeixement de tots els espanyols a la tasca que fa la Corona".  També ha reiterat que el govern en funcions té capacitat d'actuar "per raons d'urgència i d'interès general" si cal en relació a Catalunya. "El govern seguirà exercint les seves funcions i responsabilitats", perquè "l'Estat de dret no està mai en funcions i la defensa de l'interès general i del nostre model democràtic i de convivència estarà present sempre a les actuacions del govern", ha dit. Per tant, si cal "alguna actuació en aquests termes, alguna impugnació davant el Tribunal Constitucional o d'exercici d 'alguna acció legal, el govern ho pot fer perfectament".

Summary: Catalá defensa Felip VI: "Ha complert perfectament amb la seva obligació"


Consternació a Vacarisses (Vallès Occidental) per la mort de dos agents rurals a mans d'un veí del poble. Autoritats municipals i veïns s'han aplegat aquest dilluns a les dotze del migdia davant l'ajuntament per condemnar els fets i mostrar el seu suport a la família dels dos agents morts dissabte a Aspa (Segrià). La tinent d'alcalde del municipi, Olga Serra, ha mostrat el seu rebuig pels fets i ha explicat que l'homicidi ha colpit el municipi. La majoria de veïns s'han mostrat incrèduls amb els fets i no s'expliquen com ha pogut passar. Un d'ells, l'Antonio, ha assegurat que el jove "era una persona del tot normal i que mai havia comportat cap problema". "Ningú s'ho esperava, no s'entén que per una simple falta administrativa hagi acabat fent això", ha assegurat. El jove està detingut des de dissabte a la comissaria de Lleida i es preveu que aquest dimarts passi a disposició judicial.

Summary: Vacarisses condemna amb un minut de silenci l'assassinat dels dos agents rurals a mans d'un veí del poble


El Museu Nacional d'Art de Catalunya (MNAC) no presentarà oficialment la programació per al 2016 fins al gener. De moment, però, ha anunciat algunes de les propostes que s'hi inclouran com, per exemple, l'exhibició de la col·lecció Gallardo, amb 17 obres medievals d'artistes clau dels segle XIV i XV que van ingressar al museu fa uns mesos. Així mateix, el MNAC presentarà al juny l'exposició 'El Diví Morales' i prepara mostres dedicades als artistes Ismael Smith, Pere Torné Esquius i Lluïsa Vidal. Pel que fa la fotografia, s'exhibiran obres de Marianne Breslauer. El plat fort de la temporada, però, arribarà a finals d'any amb una exposició dedicada a Picasso i el romànic, organitzada conjuntament amb el Museu Picasso de París.  La mostra de Picasso al MNAC s'articularà a partir de l'estada que a la primavera del 1906 l'artista va fer a Gósol (Berguedà) amb la seva companya Fernande Olivier. Així mateix, també se centrarà en la visita que Picasso va fer al museu el 1934, just abans de la seva inauguració oficial. A partir d'aquests elements, l'exposició es proposa resseguir la rellevant influència que el romànic va tenir en l'obra de l'artista. Exhibició de la col·lecció Gallardo La Generalitat va acceptar al juliol la donació d’una part de la col·lecció d’obres d’art del gòtic i el romànic d'Antonio Gallardo Ballart, per tal que fossin exposades al públic al MNAC. Aquesta reivindicació serà una realitat el 2016, quan l'equipament exhibirà les obres que conformen la col·lecció.  Paral·lelament, farà parada al Museu Nacional la mostra 'El Diví Morales', una reivindicació de l'obra de Luis de Morales, conegut com el Diví, i organitzada pel mateix MNAC, el Museu de Bellas Artes de Bilbao i El Prado.  Les cinquanta-quatre obres seleccionades es distribueixen en cinc seccions, que s'inicien amb una de les pintures de Morales més importants i monumentals, 'La Mare de Déu de l'ocellet'. En aquest primer espai, agrupades sota la denominació d''Icones perdurables', pengen les creacions iconogràfiques més conegudes del pintor: la Mare de Déu amb el Nen, la Dolorosa, l'Ecce Homo, Crist amb la creu a coll, la Pietat o la Cinquena Angoixa.  A la mostra s'exhibeixen també els dos únics dibuixos atribuïts a l'artista: 'Lamentació davant Crist mort' i 'Noli me tangere', ambdós del Museu Nacional de Arte Antiga de Lisboa.

Summary: El MNAC organitzarà una exposició sobre Picasso i el romànic el 2016


Batet anuncia la voluntat de l’executiu després de reunir-se amb els consellers de presidència de diverses CCAA ACN Madrid.-La ministra de Política Territorial, Meritxell Batet, ha anunciat aquest dimecres que el president del govern espanyol, Pedro Sánchez, convocarà la Conferència de Presidents després de les eleccions municipals, autonòmiques i europees del 26 de maig i abans que finalitzi el 2019. En roda de premsa després de reunir-se a Madrid amb consellers autonòmics de presidència –a la que no ha assistit Catalunya- ha recordat que el seu executiu vol dotar de periodicitat la Conferència. Segons Batet, abans que es dissolguin els parlaments autonòmics de les 13 CCAA on hi ha eleccions autonòmiques es tornarà a convocar la comissió de seguiment, i després de les eleccions, “dins del 2019 celebrarem la Conferència de Presidents”.  La reunió d’aquest dimecres de la ministra ha tingut lloc un cop finalitzada la ronda de contactes del president del govern espanyol amb els presidents autonòmics, i ha servit per elevar a la pròxima Conferència de Presidents un informe sobre el compliment dels acords de la cimera de l’any 2017, malgrat que la pròpia ministra ha admès que bona part d’aquests “continuen oberts”, com per exemple el sistema de finançament, la Llei de Dependència, la reforma educativa o propostes en matèria d’ocupació.  Sobre l'absència de Catalunya a la reunió d'aquest dimecres, Batet ha apuntat que "no és una bona notícia". "El govern d'Espanya hagués preferit que el govern de la Generalitat hi hagués estat present i representant els ciutadans de Catalunya que haurien tingut veu en un organisme multilateral on s'aborden coses que ens afecten a tots com a país". Per contra, ha celebrat que Euskadi hagi estat present a la reunió preparatòria d'aquest dimecres i s'ha mostrat esperançada que això indiqui que el lehendakari assistirà a la pròxima Conferència de Presidents.

Summary: El govern espanyol convocarà la Conferència de Presidents després de les eleccions del 26 de maig


La Policia Nacional ha desmantellat a la ciutat de Tarragona una xarxa de prostitució i explotació de dones. Les víctimes eren captades als seus països d'origen i també a Espanya. En concret, s'han localitzat sis dones en un pis del casc antic de la cuitat, un prostíbul regentat per tres membres de la mateixa família, un matrimoni i el seu fill, tots de nacionalitat espanyola, que han estat detinguts. Se'ls acusa d'organització criminal, prostitució i tràfic d'éssers humans amb finalitat d'explotació sexual. El pare, de 83 anys, va quedar directament en llibertat amb càrrecs per no comptar amb capacitats per restar en dependències policials i judicials, i la mare i el fill van quedar en llibertat amb càrrecs després de passar a disposició judicial.  L'operació de la Policia Nacional es va fer en col·laboració amb la Guàrdia Urbana de Tarragona. La investigació va permetre localitzar el pis que usaven com a prostíbul, al cor del nucli històric de la ciutat. Es va seguir la pista d'anuncis que es publicaven en pàgines web. La policia estatal ha determinat que la organització criminal estava encapçalada per la mare, amb qui col·laboraven el marit i un fill. Tots tres estan imputats per delictes relatius a la prostitució, tràfic d'éssers humans amb finalitat d'explotació sexual, contra els drets dels ciutadans estrangers i organització criminal.  En el registre del pis que feien servir de prostíbul també es va trobar documentació personals de les víctimes, documentació sobre l'activitat de prostitució que s'hi desenvolupava, i 5,675 euros en efectiu.

Summary: Desmantellen una xarxa de prostitució de dones al casc antic de Tarragona


El secretari general de Ciutadans, José Manuel Villegas, ha fet una crida al president del govern espanyol en funcions perquè decideixi com acaba el seu "culebró": "Fracàs i eleccions o un govern amb Pablo Iglesias". El diputat ha criticat des d'Almeria que Espanya "no mereix l'espectacle que estan fent aquest estiu" i ha lamentat que Pedro Sánchez i Iglesias "només discuteixen de cadires i càrrecs". Villegas ha garantit que la seva formació està "preparada per qualsevol escenari". A més, ha carregat contra la presidenta del Congrés, Meritxell Batet, per tenir "el Congrés clausurat": "No volen que fem la feina i que controlem a aquest govern sense control".

Summary: Cs reclama a Sánchez que decideixi el final del "culebró": "Fracàs i eleccions, o un govern amb Iglesias"


El departament d’Agricultura, Ramaderia, Pesca i Alimentació de donarà suport durant el 2018 a un estudi internacional per avaluar l'estat de la població de sardina i seitó al litoral mediterrani de Catalunya, el País Valencià, Múrcia i el golf de Lleó. L'objectiu de la recerca és recollir informació biològica i ecològica per dissenyar alternatives de gestió d'aquestes espècies, davant les expectatives d'un retrocés en el nombre d'estocs pesquers arran del canvi climàtic. La investigació serà liderada per científics de l’Institut de Ciències del Mar (ICM) i l’Institut Espanyol de Oceanografia (IEO), i estarà finançat per la Unió Europea. L'anunci l'ha fet el director general de Pesca i Afers Marítims, Sergi Tudela, a la inauguració aquest dissabte de la jornada de presentació dels Projectes de recerca sobre l’estat del Peix Blau a Catalunya i a la Mediterrània nord-occidental, a l’Institut de Ciències del Mar. L’estudi comprendrà tres objectius específics: la revisió de la informació biològica per a les dues poblacions (sardina i seitó); la revisió de informació ecològica i pesquera; i per últim, una proposta i una avaluació de mesures de gestió pesquera per a una recuperació de la biomassa. Davant les previsions científiques d'un descens en la població de peix blau a tot el Mediterrani fruit del canvi climàtic, s'ha impulsat aquesta recerca per poder-ne analitzar les causes i plantejar solucions.

Summary: Un estudi científic analitzarà l'estat de la sardina i el seitó a la costa catalana


Un pescador ha mort aquest diumenge a Sant Feliu de Guíxols (Baix Empordà) de caure a l'aigua des de les roques a causa del fort vent que bufava a la zona. L'home estava a la punta de Garbí, una zona de roques del municipi. Segons ha informat Protecció Civil, un altre pescador i tres policies locals s'han  llençat a l'aigua a socórrer el pescador mort i han estat rescatats amb vida. L'helicòpter dels Bombers de la Generalitat han col·laborat en el rescat del cos del pescador i ha marcat a la barca de Salvament Marítim on estava el cos. A causa del vent, no ha pogut col·laborar en el rescat des de l'aire. En el rescat hi han participat efectius de la Policia Local de Sant Feliu de Guíxols, l'embarcació de Salvament Marítim i la Guàrdia Civil que han rescatat el pescador supervivent i els policies locals, i l'helicòpter dels Bombers.

Summary: Mor un pescador a Sant Feliu de Guíxols després de caure a l'aigua des de les roques a causa del vent


El Departament de Salut ha decidit, de comú acord amb l'Hospital Clínic, iniciar els tràmits per substituir l'actual Barnaclínic per una nova entitat. Segons un comunicat de Salut, la voluntat de la Generalitat i del Clínic és que "l'estructura i la naturalesa jurídica de la nova entitat sigui compatible de forma inequívoca amb la legislació actual, respecti de manera escrupolosa el principi d'equitat en l'accés als serveis públics i reforci el seu caràcter d'organització de professionals.". La Generalitat ha informat que "la dissolució de l'actual Barnaclínic i la posada en marxa d'una nova entitat durant l'any 2017 no tindrà cap tipus d'impacte assistencial". El passat mes de maig, per encàrrec del conseller de Salut, es va crear una comissió d'estudi formada per responsables del Departament i de l'Hospital, amb l'encàrrec d'analitzar alguns reptes de futur de l'Hospital Clínic, especialment aquells relatius a la recerca, la internacionalització, la seva naturalesa de servei públic i el no lucre. Aquesta comissió serà, també, la responsable d'identificar la personalitat jurídica més adequada per substituir l'actual Barnaclínic, que avui en dia és una societat mercantil de capital públic.

Summary: Salut i el Clínic inicien els tràmits per substituir l'actual Barnaclínic per una nova entitat


El col·legi Mediterrani de Tarragona ha començat aquest dimarts un curs molt especial. Reconvertit en institut escola, el centre incorpora aquest any l’oferta de secundària i evita que els alumnes que acaben la primària s’hagin de desplaçar a l’Institut de Campclar. “Tenim molta sort de poder de seguir estudiant a la mateixa escola, amb els professors de tota la vida”, s’ha felicitat la Carmen Ubal, una de les nou alumnes de 1r d’ESO. Aquests nois i noies, que han pogut escollir fins i tot la classe on continuen els seus estudis, són els primers que cursen l’educació secundària al seu centre, que compta amb uns 130 alumnes. A més de garantir la continuïtat dels estudiants a la seva escola, l’ampliació pretén lluitar contra l’abandonament prematur dels estudis i el fracàs escolar en un entorn que està qualificat de màxima complexitat.

Summary: “Tenim molta sort de poder seguir estudiant a la mateixa escola, amb els professors de tota la vida”


Unes 300 persones s’han concentrat aquest divendres davant la subdelegació del govern espanyol per protestar pel veto de la Junta Electoral Central (JEC) a la candidatura a les eleccions europees de Carles Puigdemont, Clara Ponsatí i Toni Comín. L’Assemblea Nacional Catalana, Òmnium Cultural i el CDR de Tarragona han impulsat la convocatòria de la manifestació sota el lema “Pels drets civils i polítics: Prou manipulació electoral” i han llegit un manifest conjunt en el qual han denunciat que es tracta d’una “decisió arbitrària i sense fonament democràtic”. En el text també han remarcat: “L’Estat no fonamenta les decisions el dret, només busca venjança” i han lamentat el que consideren una “inexistent divisió de poders” a Espanya.

Summary: Unes 300 persones es manifesten a Tarragona contra el veto de la JEC a Puigdemont, Ponsatí i Comín